《湖居与仁先结邻赋呈四首 其三》
清代·俞明震

飞鸟入深谷，遗我以窅然。幽境不可逐，坐看风炉烟。

韩子就今不，蒙叟尊神全。苟能通此意，却病惟痴顽。

动驰域外想，未觉心地宽。吾庐适可止，但取远与偏。

花竹有新意，云水皆恬安。饱食肉边菜，端学忘家禅。

妙窍观如何，还我萧寥天。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。